Es crea l'Observatori d'Infraestructures per a fer seguiment de les inversions pendents a Sagunt
23 de juliol 2020

![](/media/2nxpx1vc/39-observatorio-infraestrcturas-_cuerpo.jpg)  
  

L'Observatori d'Infraestructures és un organisme reclamat per ASECAM i sindicats des de fa temps. Segons l'alcalde de Sagunt, Darío Moreno, en les converses mantingudes en l'últim Comité Econòmic i Social (CES), es va entendre que, per a poder continuar avançant econòmicament i no perdre eixa característica de nus logístic tan important per a la nostra ciutat, era important no perdre la particularitat geoestratègica privilegiada que té la localitat, la qual s'ha de desenvolupar potencialment gràcies a inversions pendents en infraestructures.

En este sentit, hui ha tingut lloc de manera telemàtica la taula de treball de l'Observatori d'Infraestructures en la qual han participat l'alcalde de Sagunt, Darío Moreno; la regidora de Promoció Econòmica i Industrial, Mª José Carrera; la presidenta d’ASECAM, Cristina Plumed; la secretària territorial intercomarcal d'UGT del l´Horta Nord/Camp de Túria i Camp de Morvedre, Pilar Tarragón; la secretària general de CCOO del Camp de Morvedre i Alt Palància, Begoña Cortijo; el subdirector general de l'Autoritat Portuària de València, Manuel Guerra; i el cap d'Explotació de l'Autoritat Portuària de València, Néstor Martínez.

En esta reunió han dialogat sobre com serà el funcionament de l'organisme així com també han identificat quines són algunes d'eixes inversions pendents i han proposat realitzar una fitxa de cadascuna d'eixes inversions per a poder fer el seguiment individualitzat de cada inversió. Moreno ha confirmat que, una vegada preparada tota la documentació, tornaran a reunir-se per a poder treballar amb ella.

L'alcalde de Sagunt, Darío Moreno, ha assenyalat que la creació de l'Observatori d'infraestructures «**era una reclamació històrica i és una fita perquè permetrà portar a terme un seguiment exhaustiu de quines són eixes infraestructures que són imprescindibles per a la nostra ciutat i per a la competitivitat de la nostra economia local. Exigirem a les diferents administracions que complisquen amb els compromisos que tenen amb el nostre municipi però, més enllà d'això, també és importantíssim perquè implicarà que conjuminem en una sola veu sindicats, el sector empresarial, l'Autoritat Portuària de València i, per descomptat, l'Ajuntament**».

Algunes de les inversions que han destacat en la taula de treball per a realitzar seguiments són la connexió ferroviària i l'accés terrestre sud al port marítim de Sagunt, la millora de les connexions de Parc Sagunt I per a evitar problemes de trànsit, totes dos obres ja estan en marxa «**però farem un seguiment del calendari, del compliment dels terminis i reclamarem més inversions**», així com les connexions amb el corredor Cantàbrico-Mediterrani, per al qual ja es compta amb inversions, «**encara que considerem que ha de comptar amb un pla més ambiciós**», de la mateixa manera que ocorre amb el corredor Mediterrani, que inclou un ample de via compatible amb la indústria local i el cobriment de les vies. Quant a inversions que encara no s'han iniciat, Moreno ha destacat l'ampliació del port marítim i de la tercera dàrsena, lligada a la connexió amb el port de València; l'accés nord de l'AP7, la millora de vials de Parc Sagunt II, la necessitat d'una nova depuradora a causa de l'obsolescència de l'actual, la prolongació de la Via Verda de Ojos Negros al Port de Sagunt i la millora del transport entre Sagunt i el Port de Sagunt.

Este observatori forma part de l'acord de reconstrucció aconseguit en el CES, segons assenyala Moreno, i a partir d’este moment «**comencem a caminar en eixa senda treballant en equip, amb un missatge únic reforçat per a avançar en esta línia d'infraestructures que considerem imprescindibles i que estan pendents**».​

*   [](http://www.facebook.com/sharer.php?u=https://aytosagunto.es/va/actualitat/es-crea-l-observatori-d-infraestructures-per-a-fer-seguiment-de-les-inversions-pendents-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/es-crea-l-observatori-d-infraestructures-per-a-fer-seguiment-de-les-inversions-pendents-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/es-crea-l-observatori-d-infraestructures-per-a-fer-seguiment-de-les-inversions-pendents-a-sagunt/ "Linked In")
*   [](mailto:?body=https://aytosagunto.es/va/actualitat/es-crea-l-observatori-d-infraestructures-per-a-fer-seguiment-de-les-inversions-pendents-a-sagunt/)